钦定古今图书集成/方舆汇编/职方典/第1448卷 > 《太平府学记》明·丘濬
## 钦定古今图书集成/方舆汇编/职方典/第1448卷 > 《太平府学记》明·丘濬

“国家受天休命，克相上帝，以治以教，际天所覆之地，
凡具人形居地之上者，咸有以安其生，复其性。”广西
左右两江，在岭峤以南之极处，唐宋已来，固已州县
之。然至今其守宰犹袭用其土官，学校，尚未遑立，惟
太平一府，其守特出朝命常调，且立学设官，俾以教
焉。两江州郡，前此所未有也。成化丙申，番禺何侯楚
英来知府事，慨然以教化为意。凡可以为一郡之人
变化其习、奠安其居者，无乎不用其心，大要欲其民
风土俗一旦与中土等彝。任未期年，政行化施，民猺
胥役。乃与其佐同知韩廷域、通判蔡颙、推官陈宣等
谋曰：“左右两江皆无学，而吾太平独有学；太平之支
郡属邑皆无学，而独府有学，是则兹”学之建，其标准
之所示者广、风化之所及者众，非内地他学校比也。
弦歌俎豆之地，师生之所莅止、民人之所瞻仰，为政
首务，莫此为急。乃鸠工庀材，重加修葺；规制宏壮、藻
饰华丽，视旧盖有加焉。既成，适生员陈鼎、赵驰应、贡春官、教授罗顺具事迹以记来征。惟天在上，其形穹
然而下覆乎地；地所“至之处，极乎海而止。”凡在寰海
之内，莫非天王之地。惟其化之所及者有先后，故其
人之归化者有迟速。苟有介然蹊径可通，圣人在上，
推其教化而驯及之，则无有不可化之理。原夫二帝
三王之盛，其所治之地，四方相距亦不甚远，观成周
之故疆，而质以后世之职方可见也。洛阳为王城，而
皋落氏、陆浑戎密迩乎其境，东之蔡、牟、介、莒，皆彝地
也。淮南为郡，舒、徐西戎，河北真定中山之境，乃鲜虞
肥鼓国河东之域，而有赤狄甲氏。此外荆楚、吴、越、闽、
蜀，又皆在荒服之远，中国所有者，仅宋、晋、齐、鲁、卫、郑，
通不过今数十郡焉耳。自时厥后，疆界日拓而远，向
之荆楚、吴、越、闽、蜀，遂皆为内地，其声名文物之盛，顾
若反有浮于宋、晋、齐、鲁、卫、郑之旧者。盖天旋地转，气
运随之而迁移，则夫左右两江之间，其转移通变之
机，安知其不本于今日兹学之设乎？何侯虽于一郡
立学，然所关系甚大而远。后之继侯芳躅，以治以教
于兹者，尚当体侯之心，汲汲然皆以教化为心。而士
之生于兹地，受侯之教养者，皆从事于学，孜孜不已。
与凡支属之邑，接地之壤，闻其风者，相与感发慕好
学。周公、仲尼之道，亦如今日荆、楚、吴、越、闽、蜀之区，出
而与北方之士相后先，其将自此始耶？何侯兴此学，
其关系之大且远如此，不专为一郡也，其不负圣天
子所委任而克相之，于是乎见焉。